Реал Мадрид (бошгоҳи футбол)

**«Реал Мадрид»** (, ) — яке аз дурахшонтарин бошгоҳи футболи испониёӣ, ки дар шаҳри Мадрид – пойтахти Испониё қарор дорад. Аз ҷониби ФИФА беҳтарин бошгоҳи футболи асри XX эътироф шудааст.

«Реал Мадрид» яке аз се дастаест, ки дар қатори тимҳои «Барселона» ва «Атлетик Билбао» ҳеч гоҳ дивизиони олии Испониёро тарк накардааст. Яке аз бошгоҳҳои серҷомтарин дар футболи Испониё ба ҳисоб меравад. Дар тӯли фаъолият бошгоҳи «Реал Мадрид» 71 ҷоизаи миллиро соҳиб шудааст: 36 – қаҳрамони Ла Лига, 20 – Ҷоми Испониё, 13 – Суперҷоми Испониё ва 1 – Ҷоми Ла Лига. Аз рӯи шумораи ҷом ва гол дар Лигаи қаҳрамонҳои Урупо натиҷаи рекордӣ (15 – ҷом, 5 маротиба пайиҳам) дорад.

«Реал Мадрид» яке аз арзишмандтарин бошгоҳҳои варзишии ҷаҳон аст. Тибқи маълумоти «Deloitte», дар мавсими 2024/25, бошгоҳ бо даромади солонаи 1,045.5 млрд евро дар ҷои якум аст. Дар соли 2025 бо арзиши умумии 6,6 миллиард доллар арзишмандтарин бошгоҳи футбол эътироф гардид.

## Таърих

### Бунёд
Соли 1897 дастаи «Sky Football» таъсис дода шуд, ки нахустин нишона аз бошгоҳи мадридӣ аст. Вале расман санаи 6 марти соли 1902 ҳамчун рӯзи таъсисёбии бошгоҳи *Madrid Football Club* аз тарафи Хулиан Паласиос ва бародарон Падросҳо ба ҳисоб меравад. 29 июни соли 1920, шоҳи Испониё Алфонсо XIII ба даста унвони *Шоҳона* ()-ро гузошт. Аз ин рӯ номи муосири бошгоҳ *Real Madrid* аст.
thumb|left|260px|<div class="center">«Madrid FC», ғолибони Ҷоми Испониё дар соли 1906</div>
thumb|left|260px|<div class="center"> «Madrid FC», мавсими 1907/08.
Росто (аз чап ба рост): Аспиунтса, Нейра, Парахес, Линдси (д), Ревулто ва Праст. Нишаста: Яртса, Новоа, Норманд, Берраондо ва Прада.</div>

Аз ҳамон лаҳзаи таъсис, бошгоҳ шурӯъ ба иддаои раҳбарӣ дар футболи Испониё кард: аллакай дар соли 1903 ба финали Ҷоми Испониё роҳ ёфт ва дар он аз «Атлетик Билбао» мағлуб шуд. Чанд сол баъд ин Ҷоми ифтихорӣ, муддати тӯлонӣ ба пойтахт кӯчид: футболбозони «Реал Мадрид» чор бор пайиҳам ғолиби Ҷоми Испониё шуданд. Чемпионати Испониё шурӯъ аз фасли 1928/29 баргузор мешавад, то он дам тимҳои қавитаринро бар асоси минтақа муайян мекарданд. «Мадрид» (аз соли 1920 — «Реал Мадрид») дар ин муддат 16 бор дар минтақаи пойтахт музаффар шудааст.
[thumb|left|260px|<div class="center">«Реал Мадрид», ғолибони минтақаи пойтахт (феврали [соли 1926)]]

### Даврони авҷи бошгоҳ
Дар миёнаи солҳои 50-уми қарни гузашта, замоне ки тасмим ба таъсиси як созмони футболи қораӣ гирифта шуд, то мусобиқаҳои мунтазамро барои бошгоҳҳо ва тимҳои миллӣ фароҳам орад, «Реал Мадрид» дар Испониё садрнишини асосӣ набуд. Бо вуҷуди ин, маҳз «Реал Мадрид» дар мавсими 1954/55 қаҳрамони Лигбартари Испониё шуд ва аввалин роҳхатро миёни бошгоҳҳои испонӣ барои ширкат дар Ҷоми Қаҳрамонони Урупо мушарраф гашт. Аз он лаҳза, «Реал Мадрид» тӯли 5 сол рӯйиҳам ин ҷомро ба номи худ мӯҳр зад. Дастовардҳои тим дар арсаи байналмилалро пирӯзиҳо дар Ла Лига ҳамқадам буданд, онҳо аз соли 1954 то 1969 тавонистанд 12 маротиба қаҳрамони Лигбартар шаванд. Давоми зиёда аз даҳ сол тавре шуда буд, ки агар мадридиҳо имкони қаҳрамонӣ дар чемпионати дохилиро аз даст медоданд, ҳатман соҳиби Ҷоми қаҳрамонҳо мешуданд. Ҳамин тариқ, 15 сол пайиҳам дар бонуфузтарин мусобиқаи Урупо иштирок карданд ва бори аввал соли 1970 бинобар ишғоли ҷои 6-ум дар Ла Лига аз он бенасиб шуданд. Дар он даврони тиллоии «Реал Мадрид», Алфредо Ди Стефанои аргентинӣ (беҳтарин футболбози Урупо дар солҳои 1957 ва 1959), Раймон Копаи фаронсавӣ (ҷоизадори «Тӯби тиллоӣ» дар соли 1958), Ферентс Пушкаши маҷорӣ (футболбози рақами дуи Урупо дар соли 1960), Франсиско Хенто - барандаи шашкаратаи Ҷоми қаҳрамонҳо бозигарони калидӣ буданд. Дар миёнаи солҳои 60-ум Хентои бузургро Хосе Сантамария, Амансио, Пиррӣ, Мигел Анхел ҳамроҳӣ мекарданд.

Ба рафтани футболбозони кӯҳантаҷриба, анъанаҳои фотеҳонаи бошгоҳи «Шоҳона» дар Урупо тадриҷан аз байн рафт. Ҳаводорони мадридӣ рушди навбатии тимро қариби бист сол мунтазир шуданд, замоне ки насли ҷадид бо раҳбарии Эмилио Бутрагенйо ва наздиктарин ҳамдастаҳояш Мишел, Ҳуго Санчез, «Маноло» Санчис, Мартин Васкес ва Мигел Пардеса омаданд. Онҳо ду маротиба қаҳрамони Ҷоми УЕФА ва панҷ маротиба дар чемпионати Испониё пайдарпай ғолиб шуданд.

### Солҳои 1970-1990
Дар нимаи солҳои 70-ум «Реал Мадрид» дар мавсими 1973/1974 дар бозии финалӣ рақиби сарсахташ бошгоҳи «Барселона»-ро бо ҳисоби (4:0) мағлуб намуда, соҳиби Ҷоми Испониё шуд. Соли 1978 дастаи «Реал Мадрид» Ули Штилике ва Хуаниторо харидорӣ кард. Бархилофи тафовут дар сабки бозӣ, онҳо барои солҳои тулонӣ қаҳрамони ҳаводорони мадридӣ хоҳанд монд. 4 июни соли 1980 мадридиҳо дар бозии ниҳоии Ҷоми мамлакат бар «Реал Мадрид Кастийя» бо ҳисоби 6:1 ғолиб шуданд. Соли баъд «Реал Мадрид» дубора бо расидан ба финали Ҷоми қаҳрамонҳо аз худ дар Урупо дарак дод. Дар ин набарди шадид бошгоҳи «Ливерпул» таҳти раҳбарии Боб Пейсли бар дастаи мадридӣ ва сармураббӣ Вуядин Бошков бо ҳисоби минималии 1:0 зафар ёфт. Голи ягонаи бозиро дар дақиқаи 82-юм ҳимоягари хатти чапи мерсисайдиҳо Алан Кеннеди зад. Алфредо Ди Стефано моҳи декабри соли 1983 ба вазифаи сармураббии «Реал Мадрид» таъйин шуда, бозигарон Мартин Васкес, Мишел, «Маноло» Санчис ва Эмилио Бутрагенйоро аз ҳайати ҷавонон ба дастаи асосӣ шомил намуд. Эмилио Бутрагенйои ҷавон дар бозии якуми худ бо пироҳани бошгоҳи «Шоҳона» дар муқобили «Кадис», ба задани ду гол даст ёфт ва ба мадридиҳо ғалаба овард. Дар пайи чунин талошҳо, ҳаводорон ӯро хеле зуд ҳамчун яке аз рамзҳои даста пазируфтанд.

24 майи соли 1985 Рамон Мендоса курсии президентии бошгоҳи «Реал Мадрид»-ро ишғол намуда ба беҳтар шудани натиҷаҳои даста саҳм гузошт. Дар солҳои 1985 ва 1986 бо мағлуб намудани бошгоҳҳои «Видеотон» ва «Кёлн» дар бозиҳои финалӣ, мадридиҳо ҷоизадори 2 Ҷоми УЕФА шуданд. Он солҳо футболбозони «Реал Мадрид» дар варзишгоҳи худ бо илҳоми хос майдондорӣ мекарданд: ба назар чунин менамуд, ки баъди бохт бо ҳар ҳисобе, онҳо натиҷаи лозимияшонро метавонанд бозпас гиранд. Боре барояшон муяссар шуд, ки кори куллан боварнакарданиро анҷом диҳанд: бозии аввалро дар шаҳри Дӯсселдорф бар «Боруссия М» бо ҳисоби 1:5 бохта, дар бозии ҷавобӣ дар «Сантияго Бернабеу» чор туби беҷавоб зада, ба даври дигар баромаданд.
 
Баъди чанд мавсими нисбатан номуваффақ вазифаи сармураббии «Реал Мадрид»-ро Хорхе Валдано, ки то он лаҳза дар бошгоҳи «Тенерифе» кори пурсамаре анҷом дода буд, ба ӯҳда гирифт. Ӯ ба Редондо, Лаудруп, Амависка ва Кике Флорес мавқеи доимӣ дар ҳайати асосиро бовар намуд.

8 январи соли 1995 шогирдони Валдано рақибони асосии худ «Барселона»-ро бо ҳисоби бузурги 5:0 мағлуб карда, дар охир мақоми аввали Ла Лигаро соҳиб шуданд. Аммо, мавсими оянда нокомии бошгоҳи «Реал Мадрид» дар Ла Лига ва Лигаи Қаҳрамонҳо сабаби барканор шудани Валдано ва моҳи июли соли 1996 таъйин шудани мураббии машҳури итолиёвӣ Фабио Капелло гашт. Ӯ таркиби тимро ба таври назаррас навсозӣ намуда, ба он Кларенс Зеедорф, Предраг Миятович ва Роберто Карлосро шомил кард. Барои дастаи Капелло як мавсим кофӣ буд, то қаҳрамон шавад. Моҳи майи соли 1998 «Реал Мадрид» таҳти идораи сармураббӣ Юпп Ҳайнкес дар бозии ҳалкунанда бар Ювентус (1:0) ғолиб омада, бори ҳафтум Лигаи Қаҳрамонҳоро ба даст овард. «Реал» бо мураббии дигар Гуус Ҳиддинк пас аз чанд моҳ, бошгоҳи «Васко да Гама»-ро дар бозии ниҳоӣ шикаст дода, Ҷоми байниқораиро низ ба Мадрид интиқол дод.

Пас аз бебарории мавсими 1998/99, роҳбарияти «Реал Мадрид» тасмим гирифт вазифаи сармураббиро ба Висенте Дел Боске супорад ва хато накард: даста дар бозии финалӣ бар «Валенсия» (3:0) пирӯз шуда, бори ҳаштум Лигаи Қаҳрамонҳоро ба даст овард. Раул голи сеюми бозиро зада, дар қатори Ривалдо ва Марио Жардел бо 10 гол дар қатори голзанҳои беҳтарини Лигаи Қаҳрамонҳо номи худро сабт кард. Соли 2001, «Реал Мадрид» 28-ум унвони қаҳрамонии Испониёро ноил шуд.

### Президентии Флорентино Перес
[thumb|left|260px|<div class="center">[Флорентино Перес]]
 
Бо интихоб шудан ба мансаби президентӣ Флорентино Переси ҳадафманд тасмим гирифт, ки ҳама футболбозони беҳтарини сайёраро дар «Реал Мадрид» ҷамъ оварад. Перес фаъолияти худро бо хариди Луиш Фигуи портуғолӣ аз бошгоҳи «Барселона» ба маблағи рекордии 71 миллион евро оғоз кард. Як сол баъд Зайниддин Зидон ба сафи «Реал Мадрид» пайваст, ки барои ӯ ба «Ювентус» боз ҳам зиёдтар - 75 миллион евро пардохт кард. Пас аз як сол, Роналдоро аз бошгоҳи «Интер», тобистони соли 2003 - Дэвид Бекҳэмро аз «Манчестер Юнайтед», ва соли 2004 ҳамлагари бошгоҳи Ливерпул Майкл Овенро ба даста овард. Ҳамин тариқ, дар мавсими 2004/05 чаҳор бозигар, ки ҷоизаи «Тӯби тиллоӣ» доштанд: Роналдо (беҳтарин футболбози ҷаҳон дар солҳои 1997 ва 2002), Зидон (1998), Фигу (2000), Овен (2001) якҷоя дар ҳайати тими «Шоҳона» бозӣ карданд. Ин ҷамъи ситораҳои футбол ба номи «Галактикос» маъруф шуд. Дар тӯли зиёда аз панҷ соли ҳукмронии Перес (моҳи феврали соли 2006 истеъфо дод) «Реал Мадрид» ду маротиба қаҳрамони Испониё ва як маротиба ғолиби Лигаи Қаҳрамонҳо (дар мавсими 2001/02) шуд.

### Президентии Рамон Калдерон
[thumb|left|260px|<div class="center">Бозигарони «Реал Мадрид» дар ҳоли ҷашнгирии гол ба дарвозаи бошгоҳи «[Бавария (бошгоҳи футбол)|Бавария», соли 2007]]
Пас аз Флорентино Перес, Рамон Калдерон президенти «Реал Мадрид» интихоб шуд, ки сабки роҳбарии ӯ аз Перес хеле фарқ мекард. Калдерон ҳадафи харидани беҳтарин футболбозонро надошт. Пеш аз ҳама, президенти нав ба тозакунӣ ва ҷавонсозии таркиби даста, ки он замон рӯзҳои сахтеро аз сар мегузаронд, пардохт. Дар давраи ҳукмронии Калдерон, Бекҳэм, Роберто Карлос, Робиню ва Роналдо яъне тамоми «мерос»-и Перес фурӯхта шуданд. Дар ивази ин Калдерон бозигарони машҳур Ван Нистелрой, Каннаваро, Игуаин, Снейдер ва Пеперо ба тими «Шоҳона» овард. Вале тағйироти асосӣ иваз намудани сармураббӣ буд. Фабио Капелло, мутахассиси қавӣ ва мустақил, дубора ба даста баргардонда шуд. Мавсими аввал «Каҳкашониҳо» дар Ла Лига қаҳрамон шуданд, аммо дар даври 1/8-ниҳоии Лигаи Қаҳрамонҳо аз дастаи олмонии «Бавария» дар маҷмӯъ (ҳисоби умумӣ 4:4) шикаст хӯрданд. Дар поёни фасли нахуст сарфи назар аз унвони қаҳрамони Испониё, ки аввалин бор дар тӯли чор соли охир буд, роҳбарияти «Реал Мадрид» мураббии итолиёвиро ба сабаби ҷорӣ кардани "бозии дилгиркунандаи даставӣ" аз кор озод кард. Курсии сармураббӣ ба мутахассиси олмонӣ ва мураббии «Хетафе» Бернд Шустер вогузошта шуд. Бо мураббии олмонӣ, «сафедпӯшҳо» Суперҷом ва қаҳрамонии Испониёро пеш аз мӯҳлат ба даст оварданд. Аз ин рӯ, дар Эл-Класико (ҳисоб – 4:1), ки дар варзишгоҳи «Сантияго Бернабеу» баргузор шуд, футболбозони «Барселона» тибқи анъанаи испониёӣ “роҳрави қаҳрамонӣ” ташкил карда, мадридиҳоро бо кафкӯбӣ истиқбол намуданд. Бо вуҷуди ин, дар Лигаи Қаҳрамонҳо пешравӣ ба чашм намерасид. Дар даври 1/8-ниҳоӣ «Реал Мадрид»-ро бошгоҳи «Рум»-и итолиёвӣ (ҳисоби умумӣ – 2:4) аз мусобиқот берун кард. Новобаста аз усули хос доштанаш Рамон Калдерон дар барномаи пешазинтихоботии дуюм қавл дод, ки Криштиану Роналду, Кака ва Фабрегасро барои даста харидорӣ хоҳад кард. Соли 2009 Рамон Калдерон ба далели моҷарои тақаллуб дар интихоботи соли 2006 истеъфо дод. Дар тӯли дуюним соли президентии Калдерон «Реал Мадрид» ду маротиба пайиҳам қаҳрамони Испониё ва як маротиба Суперҷоми Испониёро соҳиб шуд.

### Бозгашти дубораи Перес
Қабл аз интихобот ҳама рақибон номзадии худро пас гирифтанд ва Флорентино Перес 1-уми июни соли 2009, бидуни овоздиҳӣ боз президенти «Реал Мадрид» шуд. Пас аз бозгашт Перес ба ташкил кардани “галактикос”-и комилан нав шурӯъ кард. Ибтидо, дар даста тағйироти раҳбарӣ сурат гирифт: Зайниддин Зидон бозикуни собиқи «Реал Мадрид» мушовири президент таъйин шуд. Рӯзи 9-уми июн пас аз музокироти тӯлонӣ ва сару садоҳои мухталиф миёнмайдони дастаи «Милан»-и Итолиё ва тими миллии Брозил Кака ба маблағи 68 миллион евро ба «Реал Мадрид» гузашт. Ӯ бо даста қарордоди шашсола имзо кард ва пас аз бозгашти Перес ситораи аввалин шуд. Пас аз он бо беҳтарин бозигари ҷаҳон дар соли 2008 Криштиану Роналду, ки дер боз орзуи пӯшидани пироҳани “бланкос”-ро дошт, шартнома ба имзо расид. Перес барои ситораи портуғолӣ 80 миллион фунт стерлинг (93,4 миллион евро) пардохт кард. Рӯзҳои 25-уми июн ва 1-уми июл, Раул Албиол аз «Валенсия» ва Карим Бензема аз «Олимпик Лион» ба арзиши 15 миллион ва 35 миллион евро ба «Реал Мадрид» гузариш намуданд. Миёнмайдон Эстебан Гранеро аз бошгоҳи «Хетафе», муҳофиз Алваро Арбелоа ва миёнмайдони такягоҳӣ Хаби Алонсо ҳарду аз бошгоҳи «Ливерпул» ба ҳайати тими «Реал Мадрид» ҳамроҳ шуданд. Мадридиҳо барои интиқоли Арбелоа 4 миллион евро ва барои Алонсо 30 миллион фунт стерлинг харҷ намуданд.

Сарфи назар аз харидҳои муҳим, даста он мавсим натавонист ҳадди ақалл ҷомеро соҳиб шавад. Дар чемпионати Испониё «Реал» баъд аз тими «Барселона» дар ҷои дуюм қарор гирифт. Бошгоҳ дар Лигаи Қаҳрамонҳо низ шаҳди нокомӣ чашид ва шашумин бор пайиҳам дар марҳилаи 1/8-ниҳоӣ аз мусобиқот берун шуд. Дар Ҷоми Испониё бошад, даста дар марҳилаи аввал аз дастаи дивизиони сеюми Испониё «Алкоркон» шикаст хӯрда аз мубориза хориҷ шуд. Дар поёни мавсим сармураббӣ Мануел Пеллегрини барои натиҷаҳои ғайриқаноатбахш аз мақомаш барканор шуд. Ҷозе Моуринё ки бо бошгоҳи итолиёвии «Интер» «ҳет-трики тиллоӣ» анҷом дода буд, пас аз гуфтушунидҳои кӯтоҳ сармураббии «Реал Мадрид» таъйин карда шуд.

Гузариши тобистона дар ҳадди соли пеш пуровоза набуд, ҳарчанд бидуни одатҳои маъмулӣ нагузашт. Барои харидорӣ беш аз 70 миллион евро харҷ шуд ва дастаро ботаҷрибатарин муҳофизатгари портуғолӣ Рикарду Карвалё, миёнмайдонҳои ҷавони испонӣ - Педро Леон ва Серхио Каналес, намояндагони насли нави футболи олмонӣ - Сами Хедира ва Масъуд Озил, инчунин ҳуҷумкори аргентинӣ Анхел Ди Мария пурра карданд.

«Реал Мадрид» мавсими 2010/11-ро хеле бомуваффақият оғоз кард ва нишон дод, ки омодаи мубориза барои унвони қаҳрамонӣ аст, вале дар ниҳоят дар ҷои дуюм қарор гирифт. Дар Ҷоми Испониё корҳо хеле бобарор буданд. Даста дилпурона ба финал баромад ва он ҷо онҳоро рақиби азалӣ «Барселона» интизор буд. «Реал Мадрид» дар бозии барои ҳарду даста душвор тавонист пирӯз шавад: Голи Криштиану Роналду, ки дар вақти изофӣ зада шуд, ҷоми деринтизорро барои даста ба армуғон овард. Дар Лигаи Қаҳрамонҳо «Реал Мадрид» ба даври ниманиҳоӣ роҳ ёфт, ки дар як бозии пуртаниш ва баҳсбарангези доварон дар ҷамъи ду бозӣ аз «Барселона» шикаст хӯрд.

Тобистони соли 2011, бошгоҳ барои таҳкими ҳайат ҳимоятгарон Рафаел Варан, Фабио Коентрао, миёнмайдонҳо Нури Шоҳин, Ҳамид Алтинтоп ва ҳамлагар Хосе Калехонро ба даста овард. Илова бар ин, бошгоҳ 22-юми июн расман аз васеъ кардани салоҳиятҳои сармураббии даста ва вогузор кардани вазифаи мудири варзишӣ ба Ҷозе Моуринё хабар дод. Ба ин тартиб «Реал Мадрид» ба модели инглисии идоракунии даста гузашт.

Шогирдони Моуринё дар мавсими 2011/12 дастоварди «Барселона»-ро, ки дар мавсими 2009/10 – 99 хол дар як фасл буд, бо касби 100 имтиёз шикаста, рекорди наве дар Ла Лига сабт карданд. Илова бар ин, «Реал Мадрид» аввалин тиме гардид, ки дар 32 бозии як мавсим пирӯз шуда, аз рӯи шумораи голҳо (121 гол) дар як фасл рекорд гузошт.

Тобистони соли 2012 миёнмайдонҳои «Челси» Майкл Эссиен ва «Тоттенҳем» Лука Модрич ба Мадрид пайвастанд. Аввалӣ ба тарзи иҷора ва дуввумӣ харидорӣ шуд. Аммо як қатор бозикунҳо дастаро тарк карданд: Фернандо Гаго ва Серхио Каналес ба «Валенсия», Ҳамид Алтинтоп ба «Галатасарой», Эстебан Гранеро ба «Квинз Парк Рейнҷерс», Лассана Диарра ба «Анжи», Ройстон Дренте ба «Алания» инчунин ба тарзи иҷоравӣ бошад Дани Карвахал ба «Байер 04» ва Нури Шоҳин нахуст ба «Ливерпул» ва зимистони соли 2012 ба «Боруссия Дортмунд». Зимистон дарвозабон Диего Лопес, ки қаблан дар бошгоҳҳои «Вийярреал» ва «Севийя» ҳунарнамоӣ мекард, ба даста баргашт.

«Каҳкашониҳо» мавсими 2012/13-ро бо шикаст додани дастаи «Барселона» (ҳисоби умумӣ 4:4) дар Суперҷоми Испониё оғоз карданд. Лигбартари Испониёро бошад, дар зинаи дуюм ҷамъбаст карданд. Дар Ҷоми Испониё «Реал Мадрид» ба финал расид ва «Барселона»-ро дар ин масир аз мусобиқа берун кард, вале бозии финалиро бар «Атлетико Мадрид» (1:2) бохт. Дар Лигаи Қаҳрамонҳо «мадридиҳо» ҳунарнамоиро дар даври нимниҳоии мусобиқа бо шикаст хӯрдан аз тими «Боруссия Дортмунд» (дар маҷмӯъ 3:4) ба поён расонд.

20–уми май мушаххас шуд, ки Ҷозе Моуринё дастаро тарк мекунад. Рӯзи 2–юми июн Флорентино Перес бори дигар президенти «Реал Мадрид» интихоб шуд. 27–уми июн Карло Анчелотти ҳамчун сармураббии бошгоҳ муаррифӣ шуд. Ёварони сармураббӣ Зайниддин Зидони фаронсавӣ ва Пол Клементи инглис таъйин шуданд.

### «Десима» ва требли урупоӣ
Тобистони соли 2013 як қатор миёнмайдонҳо харидорӣ шуданд: ситораи «Тоттенҳем» Гарет Бейл, Каземиро аз «Сан-Паулу», Асиер Ийярраменди аз «Реал Сосиедад» ва Иско аз «Малага». Инчунин, Дани Карвахал пас аз гузаронидани мавсими иҷоравӣ дар «Байер 04» ба даста баргашт. Футболбози рус Денис Черишев ва ҳамлагари испониёӣ Хесе аз дастаи ҷавонони «Реал Мадрид Кастийя» ба ҳайати дастаи асосӣ интиқол ёфтанд. Бо вуҷуди ин, як қатор бозигарон дастаро тарк карданд: ҳимоятгар Раул Албиол, ҳамлагарон Гонсало Игуаин ва Хосе Калехон ба «Наполи», миёнмайдонҳо Масъуд Озил ба «Арсенал», Кака ба «Милан» ва Педро Леон ба дастаи «Хетафе». Ҳамчун бозигарони озод, Рикарду Карвалё ба «Монако» ва Антонио Адан ба «Каляри» гузаштанд. Майкл Эссиен баъди анҷоми мавсим ба «Челси» баргашт ва дар авоили сентябр Денис Черишев ба тими «Вийярреал» ба иҷора дода шуд.

16-уми апрели соли 2014, «сафедпӯшҳо» бо шикаст додани «Барселона» дар финал бо ҳисоби 2:1, Ҷоми Испониёро ба даст оварданд. Голи ҳалкунандаро Гарет Бейл ба самар расонд.

Баъд аз 12 соли интизорӣ, 24–уми майи соли 2014, дар варзишгоҳи «Эштадиу да Луш»-и Лиссабон «мадридиҳо» бо ҳарифи азалӣ «Атлетико Мадрид» дар финали Лигаи Қаҳрамонҳо қарор гирифтанд. Вақти асосии бозӣ мусовӣ (1:1) анҷом ёфт. Голи мадридиҳоро дар дақиқаи изофии қисми дуюм Серхио Рамоси дастон ба ҳадаф расонид ва пирӯзиро аз чанголи шогирдони Диего Симеоне рабуд. Дар қисматҳои иловагии бозӣ хати ҳимояи «Атлетико Мадрид» куллан рахна гардид ва 3 голи дигар ба дарвоза сар доданд. Ин рақобат бо ҳисоби 4:1 ба фоидаи шогирдони Анчелотти хотима ёфта, «Каҳкашониҳо» даҳумин ҷоми Лигаи Қаҳрамонҳоро аз худ намуданд.

Пас аз пирӯзӣ дар Лигаи Қаҳрамонҳо дар соли 2014, «Реал Мадрид» бо Кейлор Навас, Тони Кроос ва Хамес Родригес шартнома баст. Бошгоҳ соли 2014 дар бозии Суперҷоми УЕФА бар «Севийя» пирӯз шуд. Ин 79-умин ҷоиза дар таърихи даста гардид. Дар охирин ҳафтаи равзанаи интиқоли тобистонаи соли 2014 «Реал Мадрид» бозигарони калидӣ Хаби Алонсоро ба «Бавария» ва Анхел Ди Марияро ба «Манчестер Юнайтед» фурӯхт. Ин тасмими бошгоҳ ба баҳсу мунозираҳои зиёд печид. Криштиану Роналду изҳор дошт: *«Агар ман масъул мебудам, шояд корҳоро ба таври дигар анҷом медодам»* ва Карло Анчелотти иқрор шуд, ки *«Мо корҳоро бояд дубора аз сифр шурӯъ кунем».*

Пас аз оғози нобарори мавсими 2014/15, «Реал Мадрид» силсилаи 22 пирӯзии пайиҳамро ба қайд гирифт, ки зафарият бар «Барселона» ва «Ливерпул» шомили он рекорд буд. Ин натиҷаи назаррас, рекорди пешинаи Испониё - 18 ғалабаи пайдарпайи «Барселона» таҳти роҳбарии Франк Райкаард дар мавсими 2005/06-ро барҳам зад. Силсилаи рекордӣ дар аввалин бозии соли 2015 бо мағлубият аз тими «Валенсия» ба итмом расид. Барои такрор кардани рекорди ҷаҳонӣ (24 ғалабаи пайдарпай) ба даста ду ғалаба нарасид. Рӯзи 20-уми декабр «Реал Мадрид» дар финал бар дастаи «Сан-Лоренсо»-и аргентинӣ ғолиб омада, Ҷоми ҷаҳонии бошгоҳҳоро соҳиб шуд. «Каҳкашониҳо» дар даври ниманиҳоии Лигаи Қаҳрамонҳо аз «Ювентус» мағлуб шуда, муваффақияти соли гузаштаро такрор карда натавонистанд. Дар Ҷоми Испониё низ мувоҷеҳи шикаст шуданд, инчунин дар Ла Лига бо касби ду имтиёз кам аз «Барселона» мақоми дуюмро аз худ карданд. 25-уми майи соли 2015 Карло Анчелотти аз вазифаи сармураббӣ бекор карда шуд.

3-юми июни соли 2015 Рафаэл Бенитес сармураббии ҷадиди «Реал Мадрид» эълон шуд ва ӯ бо даста қарордоди дусола имзо намуд. «Реал»-и Мадрид бидуни мағлубият ба пеш мерафт, то дар бозии даври 11-уми чемпионати Испониё аз бошгоҳи «Севийя» бо ҳисоби 2:3 шикаст хӯрд. Ба дунболи он бохти хонагии 0:4 аз «Барселона» дар «Эл-Класико»-и фасли якум рух дод. Дар дидори аввали 1/16-ниҳоии Ҷоми Испониё «Реал Мадрид» дар сафар дастаи «Кадис»-ро бо ҳисоби 1:3 мағлуб намуд. Бинобар сабаби ба майдон баромадани Денис Черишеви масдудшуда дар ҳайати мадридиҳо, бозии баргашт лағв шуд ва «Реал Мадрид» аз идомаи мусобиқа маҳрум гашт. Бенитес 4-уми январи соли 2016 бо иттиҳоми надоштани маҳбубият миёни ҳаводорон, норизоятии бозикунон ва нотавонӣ дар касби натиҷаҳои арзанда зидди тимҳои қавӣ аз вазифааш барканор карда шуд.

4-уми январи соли 2016 дар баробари барканории Бенитес, хабари ба ҳайси сармураббӣ таъйин шудани Зайниддин Зидон эълон шуд. Зери роҳбарии Зидон, «Реал Мадрид» мавсими 2015/16-ро дар Ла Лига бо як хол камтар аз «Барселона» дар ҷои дуюм ба анҷом расонд. Рӯзи 28-уми май дар шаҳри Милан, «Реал Мадрид» дар финал боз ҳам бо «Атлетико Мадрид» андари майдон шуд. Қисмати асосии бозӣ бо ҳисоби 1:1 ба анҷом расид ва дар силсилазарбаҳои пеналтӣ (5:3) бахт боз ҳам ба рӯи тими «Шоҳона» хандид. Бо ба даст овардани 11-умин унвони қаҳрамонӣ дар Лигаи Қаҳрамонҳо, мадридиҳо рекорди худро барои бештарин пирӯзӣ дар ин мусобиқот афзоиш доданд. Ин дастовард дар таърихи бошгоҳ номи “Ундесима”-ро гирифт.
[|thumb|center|<div class="center">Шодии мухлисони «Реал Мадрид» дар майдони Пуэрта-дел-Соли шаҳри [Мадрид]]

Зидон ба ҳайси сармураббии «Реал Мадрид» аввалин мавсими пурраи худро бо пирӯзии Суперҷоми УЕФА дар соли 2016 оғоз кард. То 10-уми декабри соли 2016 мадридиҳо 35 бозиро пайиҳам бидуни бохт паси сар карда, рекорди нави бошгоҳро гузоштанд. Санаи 18-уми декабри соли 2016 дар бозии финалӣ, «Реал Мадрид» бар дастаи «Кашима Антлерс»-и Ҷопон бо ҳисоби 4:2 ғолиб омада, Ҷоми ҷаҳонии бошгоҳҳоро ба даст овард. Пас аз мусовӣ бо «Севийя» (3:3) дар Ҷоми Испониё, 12-уми январи соли 2017, силсилаи шикастнопазирии мадридиҳо ба 40 бозӣ тӯл кашид ва рекорди бошгоҳи «Барселона» бо 39 бозӣ бидуни мағлубият дар тамоми рақобатҳои фасли қабл шикаста шуд. Се рӯз пас дар майдони худ бошгоҳи «Севийя» бо ҳисоби (2:1) тими «Шоҳона»-ро мағлуб намуда, ба силсилаи шикастнопазирии онҳо нуқта гузошт. Моҳи майи соли 2017, «Реал Мадрид» 33-юмин маротиба дар таърих (бори аввал дар панҷ соли охир) ғолиби Ла Лига шуд.
[thumb|center|<div class="center">[Флорентино Перес|Перес, Зидон ва бозигарони «Реал» дар канори шаҳрдори Мадрид Мануела Кармена баъди пирӯзии 33-юм дар Ла Лига, моҳи майи соли 2017]]

3-юми июни соли 2017, бошгоҳ бо шикаст додани «Ювентус»-и туринӣ (4:1) дар финал унвони Лигаи Қаҳрамонҳоро ҳифз карда дар таърихи муосир нахустин дастае гардид, ки дар ин мусобиқа пайиҳам ду маротиба пирӯз шуд. Ин сеюмин ҷом дар чор соли охир ва дар умум 12-ум ҷоми «Реал Мадрид» буд, ки ҳамчун рекорд дар таърихи мусобиқа ба қайд гирифта шуд. Ин дастовард бо номи “Дуодесима” низ маълум аст. Дар мавсими 2016/17, «Реал Мадрид» дар таърихи худ шумораи бештари ҷомҳоро дар як мавсим касб кард.

«Реал Мадрид» бо бартарии 2:1 бар «Манчестер Юнайтед» ғолиби Суперҷоми УЕФА 2017 шуд. 5 рӯз баъд, «Реал Мадрид» дар якумин дидори Суперҷоми Испониё дар «Камп Ноу» Барсаро 1:3 шикаст дод ва сипас дар бозии баргашт 2:0 пирӯз шуда, ба силсилаи 24 голи пайиҳами «Барселона» ба дарвозаи хомаиҳо хотима бахшид. Санаи 16-уми декабри соли 2017, дар бозии ниҳоӣ «Реал Мадрид» дастаи «Гремио»-и Брозилро бо ҳисоби 1:0 шикаст дода, қаҳрамони Ҷоми ҷаҳонии бошгоҳҳо шуд ва аввалин бошгоҳе гардид, ки ду бор пайиҳам ҷоми ин мусобиқотро ба даст овард. Худи ҳамон мавсим, «Реал Мадрид» бо «Ливерпул» ба даври ниҳоии Лигаи Қаҳрамонҳо расиданд. Ин бозӣ дар варзишгоҳи «Олимпӣ»-и шаҳри Киев баргузор шуда, бо ҷароҳат бардоштану ашкҳои Муҳаммад Салоҳ ва Дани Карвахал, иштибоҳҳои дарвозабони «Ливерпул» Лорис Кариус ва голҳои зебои Гарет Бейлу Карим Бензема дар хотираи ҳаводорони футбол нақш баст. Ин дидорро «Реал Мадрид» (3:1) ба нафъи хеш хотима дод ва унвони ғолиби Лигаи Қаҳрамонҳоро нигоҳ дошта, аввалин дастае гардид, ки аз рӯзи таъсис дар ин мусобиқа пайиҳам се маротиба пирӯз шуд. Инчунин пас аз солҳои 70-ум баъд аз «Бавария» якумин бошгоҳе шуд, ки дар се мусобиқаи пайдарпайи урупоӣ ғолиб омад.

### Реал баъди истеъфои Зидон ва фурӯши Роналду
Рӯзи 31-уми май, панҷ рӯз пас аз пирӯзӣ дар финал, Зидон аз вазифаи сармураббии «Реал Мадрид» истеъфо дод ва сабаби рафтанашро “ниёз ба тағйир” унвон кард.

«Реал Мадрид» дар соли 2017, ҷоми «Нӯҳ арзиш», ҷоиза аз барномаи иҷтимоии байналмилалии кӯдакон «Футбол барои дӯстӣ»-ро дарёфт кард. Ҳар сол ҷом барои сатҳи баланди масъулияти иҷтимоии бошгоҳ ва ӯҳдадориҳои бештар ба арзишҳои лоиҳа (дӯстӣ, баробарӣ, адл, саломатӣ, сулҳ, садоқат, пирӯзӣ, анъанаҳо ва шараф) дода мешавад. Ғолибро кӯдакони иштироккунандаи чорабиниҳои ниҳоии барномаи F4F аз 64 кишвари ҷаҳон интихоб карданд.

«Реал Мадрид» 12–уми июни соли 2018 расман эълон кард, ки Хулен Лопетеги сармураббии тими миллии Испониё баъди анҷоми мусобиқаи Ҷоми ҷаҳонии футбол 2018 вазифаи сармураббии бошгоҳро ба ӯҳда мегирад. Вале як рӯз пеш аз оғози мусобиқот Лопетеги барои бидуни огоҳӣ музокира кардан бо бошгоҳ, аз мунтахаби Испониё барканор шуд. Тобистони соли 2018 дар пайи таҷдиди ҳайат, устураи бошгоҳ Криштиану Роналду ба арзиши 112 миллион евро ба тими «Ювентус» гузашт. Пас аз як қатор бозиҳои заъиф ва мағлубиятҳои даста, Лопетеги аз кор озод карда шуда, мураббии онвақтаи «Реал Мадрид Кастийя» Сантияго Солари ҷойгузини ӯ таъйин гашт. 22-юми декабри соли 2018 «Реал Мадрид» дар финал бар дастаи «Ал-Айн»-и Аморати Муттаҳидаи Араб бо ҳисоби 4:1 ғалаба карда, пайиҳам сеюмин Ҷоми ҷаҳонии бошгоҳҳоро ба даст овард. Пас аз ин пирӯзӣ «Реал Мадрид» бо чаҳор унвон ба рекорддори мутлақи мусобиқа табдил ёфт. Бошгоҳ дар маҷмӯъ ҳафт маротиба қаҳрамони ҷаҳон дониста мешавад, зеро ФИФА Ҷоми байниқораиро ҳамчун пешгузаштаи Ҷоми бошгоҳҳои ҷаҳон эътироф мекунад. «Реал Мадрид» инчунин шумораи рекорди пайдарпай дар ин мусобиқаро афзоиш дод. 11-уми марти соли 2019 «Реал Мадрид» дубора Зидонро сармураббии бошгоҳ таъйин кард.

12-уми январи соли 2020 «Реал Мадрид» дар силсилазарбаҳои пеналтӣ «Атлетико Мадрид»-ро шикаст дод ва ёздаҳумин унвони қаҳрамонии Суперҷоми Испониёро касб кард. Моҳи марти соли 2020 бар асари пандемияи COVID-19 таътил эълон шуд ва дар моҳи июн бозиҳо дубора шурӯъ шуданд. Бозигарони бошгоҳи «Шоҳона» баъди баргашт 10 ғалабаи пайиҳам ба даст оварда унвони 34-ум қаҳрамонӣ дар Ла Лигаро соҳиб шуданд.

19-уми апрели соли 2021 бошгоҳ эълон кард, ки якҷоя бо 11 бошгоҳи дигар ба Суперлигаи Урупо ҳамроҳ мешавад. Вале баъди чанд рӯз, бинобар норозигии шадиди ҳаводорон, бошгоҳҳо як паси дигар расман аз ин лоиҳа хориҷ шуданд. «Реал» бо се бошгоҳи дигар дар ҳоли идомаи музокирот боқӣ монданд. Дар чемпионат, даста мавсимро дар ҷойи дуюм бо 2 хол камтар аз «Атлетико Мадрид» ба анҷом расонид. Дар Лигаи Қаҳрамонҳои УЕФА 2020/2021 даста дар нимфинал аз тими «Челси» мағлуб шуд. 27-уми май Зидон расман истеъфо дод ва 1-уми июни соли 2021 Карло Анчелотти дубора ба ҳайси сармураббӣ баргашт.

### Бозгашти дубораи Анчелотти
Пас аз омадани мураббии пуртаҷриба дар фасли 2021/22 ду бозикуни муҳим, миёнмайдони ҷавони бошгоҳи фаронсавии «Ренн» Эдуардо Камавинга ва муҳофизи утришии «Бавария» Давид Алаба ба даста ҷалб шуданд. Мавсимро бошгоҳ комёбона анҷом дод: «Реал Мадрид» барандаи Суперҷоми Испониё, Ла Лига (натиҷаи рекордии 35-умин бор) ва Лигаи Қаҳрамонҳо гардид. 27-уми майи соли 2022 дар финал, даста бо ҳисоби 1:0 бар тими инглисии «Ливерпул» пирӯз шуд ва бори 14-ум унвони қаҳрамониро ба даст овард, ки дар таърихи мусобиқа натиҷаи рекордӣ маҳсуб мешавад.
[thumb|center|250px|<div class="center">Футболбозони «Реал» як рӯз пас аз пирӯзӣ дар [Лигаи Қаҳрамонҳои УЕФА 2021/2022|Лигаи Қаҳрамонҳо 2021/22 дублро ҷашн гирифтанд]]

10-уми августи соли 2022 «Реал Мадрид» дар бозии Суперҷоми УЕФА 2022 бар дастаи «Айнтрахт Франкфурт» бо ҳисоби 2:0 ғалаба ба даст овард. Ин пирӯзии арзишманд бошгоҳро соҳиби Суперҷом гардонда, аз рӯи шумораи ҷом ба тимҳои машҳури урупоӣ — «Барселона» ва «Милан» ҳамсаф намуд.

1-уми июни соли 2024 дастаи «Реал Мадрид» бори понздаҳум ғолиби Лигаи қаҳрамонҳои УЕФА гардид. Дар бозии ниҳоӣ тими «Боруссия»-и Дортмундро бо ҳисоби 2:0 мағлуб намуд. Илова бар ин, «Реал» бори аввал дар таърихи худ мавсими Лигаи қаҳрамонҳоро бидуни ягон бохт анҷом дод.

## Намодҳои бошгоҳ
### Ангораҳо
**Таърихи ангораҳои бошгоҳ**

Real emblem.png|Нахустин ангораи бошгоҳ (1902—1908)
Real emblem 4.png|(1908—1920)
Real emblem 5.png|(1920-1931)
Escudo Real madrid 1931.png|(1931—1941)


### Пироҳанҳои даста дар мавсимҳои гуногун
#### Хонагӣ

#### Меҳмонӣ

#### Эҳтиётӣ

### Брендҳо ва сарпарастҳо

## Рӯйхати мавсимҳо

## Варзишгоҳ

Дар тӯли таърихи худ, бошгоҳи «Реал Мадрид» дар чандин варзишгоҳ бозӣ кардааст:

**Кампо де О’Доннелл** (1912–1923) — аввалин майдони расмии мадридиҳо, ки дар наздикии хиёбони О’Доннелл ҷойгир буд ва асосан барои бозиҳои дӯстона ва маҳаллӣ истифода мешуд.

**Кампо де Сюдад Линеал** (1923–1924) — яке аз варзишгоҳҳои кӯтоҳмуддати даста, ки дар маҳаллаи Сюдад Линеали Мадрид ҷойгир буд ва то оғози сохтмони варзишгоҳи Чамартин истифода мешуд.

**Варзишгоҳи Чамартин** (1924–1946) — нахустин варзишгоҳи замонавии бошгоҳ, ки 17-уми майи соли 1924 бо ғунҷоиши 22 500 тамошобин ифтитоҳ гардид. Он ҳамчун майдони хонагӣ барои соҳиб шудани ҷоизаҳои аввалини даста хизмат кард.
thumb|left|240px|Акси қадимӣ аз варзишгоҳи Чамартин

**Чамартини нав** (1947–1955) — бинобар зарурати доштани варзишгоҳи бузургтар, сохтмони варзишгоҳи нав оғоз ёфт, ки бо номи «Чамартини нав» шинохта мешуд. Он 14-уми декабри соли 1947 ба истифода дода шуд ва дар бозии ифтитоҳӣ «Реал Мадрид» тими портуғолии «Белененсеш»-ро бо ҳисоби 3:1 шикаст дод. Ғунҷоиши аввалияи он 75 145 ҷой буд.

**[[Сантияго Бернабеу (варзишгоҳ)|Сантияго Бернабеу]]** (аз соли 1955 ) — соли 1955, варзишгоҳ ба номи президенти бошгоҳ Сантияго Бернабеу гузошта шуд. Дар тӯли даҳсолаҳо чандин навсозӣ аз сар гузаронд ва соли 2024 бо хароҷоти тақрибан 1,76 миллиард евро бозсозӣ шуд. Ғунҷоиши кунунии он 81 044 ҷой буда, дорои сақфи пӯшидашаванда, экрани 360-дараҷа ва низоми майдони ҳаракатдиҳанда мебошад.

**Алфредо Ди Стефано** (2020–2023) — дар давраи навсозии «Сантияго Бернабеу» ва маҳдудиятҳои вобаста ба ҳамагирии COVID-19, даста бозии расмии худро дар варзишгоҳи хурдтар — «Алфредо Ди Стефано» баргузор кард, ки дар маҷмааи омӯзишӣ-тамринии «Валдебебас» ҷойгир аст.

[thumb|left|260px|<div class="center"> Даруни варзишгоҳи «[Сантияго Бернабеу (варзишгоҳ)|Сантияго Бернабеу»]] thumb|left|260px|<div class="center"> Намуди зоҳирӣ то бозсозӣ</div>

**[[Сантияго Бернабеу (варзишгоҳ)|Сантияго Бернабеу]]**

**Ғунҷоиш** — 81 044 тамошобин

**Андозаи майдон** — 107×72 метр

**Нишонӣ** — Concha Espina 1, 28036 Мадрид

## Омори иштирок дар мусобиқаҳо
*Тибқи 3-юми июни соли 2025*

### Чемпионати Испониё
«Реал»-и Мадрид (дар баробари «Барселона» ва «Атлетик Билбао») дар тамоми чемпионатҳои кишвар иштирок кардааст. Мақоми аввал - 36 маротиба, дуюм - 26 маротиба, сеюм - 10 маротиба, яъне дар маҷмӯъ бошгоҳ зиёда аз 70 мавсим ба қатори ҷоизадорон роҳ ёфтааст. Инчунин 8 маротиба як қадам дур аз сегона, 3 бор — панҷум, 4 маротиба — шашум, 2 бор — ҳафтум, 1 бор — ҳаштум, 2 маротиба — нӯҳум, 1 бор — даҳум ва 1 бор — ёздаҳумро (соли 1948) ишғол кардааст.

### Мусобиқаҳои байналмилалӣ

## Сарвонҳои «Реал»-и Мадрид
[thumb|left|250px| <div class="center">Устураи «Реал Мадрид» – [Раул Гонсалес|Раул]]

## Ҷоизаҳо
### Миллӣ
* 15px **[[Чемпионати футболи Испониё|Чемпионати Испониё]]:**
** 15px **Қаҳрамон (36, рекорд):** 1931/32; 1932/33; 1953/54; 1954/55; 1956/57; 1957/58; 1960/61; 1961/62; 1962/63; 1963/64; 1964/65; 1966/67; 1967/68; 1968/69; 1971/72; 1974/75; 1975/76; 1977/78; 1978/79; 1979/80; 1985/86; 1986/87; 1987/88; 1988/89; 1989/90; 1994/95; 1996/97; 2000/01; 2002/03; 2006/07; 2007/08; 2011/12; 2016/17; 2019/20; 2021/22; 2023/24
** 15px **Ноиби қаҳрамон (26):** 1929; 1933/34; 1934/35; 1935/36; 1941/42; 1944/45; 1958/59; 1959/60; 1965/66; 1980/81; 1982/83; 1983/84; 1991/92; 1992/93; 1998/99; 2004/05; 2005/06; 2008/09; 2009/10; 2010/11; 2012/13; 2014/15; 2015/16; 2020/21; 2022/23; 2024/25
** 15px **Мақоми сеюм (10):** 1948/49; 1951/52; 1952/53; 1955/56; 1981/82; 1990/91; 2001/02; 2013/14; 2017/18; 2018/19
* 15px **[[Ҷоми футболи Испониё|Ҷоми Испониё]]**
** 15px **Ғолиб (20):** 1905; 1906; 1907; 1908; 1917; 1934; 1936; 1946; 1947; 1961/62; 1969/70; 1973/74; 1974/75; 1979/80; 1981/82; 1988/89; 1992/93; 2010/11; 2013/14; 2022/23
** 15px **Финалист (21):** 1903; 1916; 1918; 1924; 1929; 1930; 1933; 1940; 1943; 1958; 1959/60; 1960/61; 1967/1968; 1978/79; 1982/83; 1989/90; 1991/92; 2001/02; 2003/04; 2012/13; 2024/25
* 15px **[[Суперҷоми футболи Испониё|Суперҷоми Испониё]]**
** 15px **Ғолиб (13):** 1988; 1989; 1990; 1993; 1997; 2001; 2003; 2008; 2012; 2017; 2019/20; 2021/22; 2023/24
* 15px **[[Ҷоми Эва Дуарте]]:**
** 15px **Ғолиб:** 1947
* 15px **[[Ҷоми Ла Лига]]**
** 15px **Ғолиб:** 1984/85
** 15px **Финалист:** 1982/83
* **[[Ҷоизаи Манкомунадо]]**
** 15px **Ғолиб (23, рекорд)**: 1904/05, 1905/06, 1906/07, 1907/08, 1909/10, 1912/13, 1915/16, 1916/17, 1917/18, 1919/20, 1921/22, 1922/23, 1923/24, 1925/26, 1926/27, 1928/29, 1929/30, 1930/31, 1931/32, 1932/33, 1933/34, 1934/35, 1935/36

### Байналмилалӣ
*  **[[Лигаи Қаҳрамонҳои УЕФА]]**
** 15px **Ғолиб (15, рекорд):** 1956, 1957, 1958, 1959, 1960, 1966, 1998, 2000, 2002, 2014, 2016, 2017, 2018, 2022, 2024
** 15px **Финалист (3):** 1962, 1964, 1981
* 15px **[[Лигаи Урупо УЕФА|Ҷоми УЕФА]]**
** 15px **Ғолиб (2):** 1985, 1986
* 15px **[[Ҷоми ҷомдорони УЕФА]]**
** 15px **Финалист (2):** 1971, 1983
* 15px **[[Суперҷоми УЕФА]]**
** 15px **Ғолиб (6):** 2002, 2014, 2016, 2017, 2022, 2024
** 15px **Финалист (3):** 1998, 2000, 2018
* 10px **[[Ҷоми байниқораӣ]]**
** 15px **Ғолиб (4, рекорд):** 1960, 1998, 2002, 2024
* **[[Ҷоми ҷаҳонии бошгоҳҳо]]**
** 15px **Ғолиб (5, рекорд):** 2014, 2016, 2017, 2018, 2022
* **[[Ҷоми ҷаҳонии хурд]]**
** 15px **Ғолиб (2, рекорд):** 1952, 1956
** 15px **Финалист:** 1963
* **[[Ҷоми Лотин]]**
** 15px **Ғолиб (2):** 1955, 1957
* **[[Ҷоми иберо-америкоӣ]]**
** 15px **Ғолиб:** 1994
* **Ҷоми иберӣ**
** 15px **Финалист:** 2000
* **[[Ҷоми Франс Беккенбауэр]]**
** 15px **Ғолиб:** 2010
* **[[Ҷоми Сантияго Бернабеу]]**
** 15px **Ғолиб (28, рекорд):** 1981, 1983, 1984, 1985, 1987, 1989, 1991, 1994, 1995, 1996, 1997, 1998, 1999, 2000, 2003, 2005, 2006, 2007, 2008, 2009, 2010, 2011, 2012, 2013, 2015, 2016, 2017, 2018
** 15px **Финалист (9):** 1980, 1986, 1988, 1990, 1992, 1993, 2001, 2002, 2004

## Рекордҳо

### Рекордҳои бошгоҳ
*Тибқи санаи 7-уми июли соли 2025.*
* 15 ғалаба дар Лигаи қаҳрамонҳои УЕФА
* 3 ғалабаи пайиҳам дар Лигаи қаҳрамонҳо
* 302 ғалаба дар бозиҳои Лигаи қаҳрамонҳои УЕФА
* 43 бозии хонагӣ пайиҳам «Реал» дар Лигаи қаҳрамонҳои УЕФА гол задааст
* 36 ҷоми қаҳрамонии Испониё
* 121 гол дар як мавсими чемпионати Испониё
* 73 бозӣ пайиҳам «Реал» ҳадди ақалл як гол задааст

### Рекорди бозикунҳо
*Тибқи санаи 7-уми июли соли 2025.*
* Криштиану Роналду — 17 гол дар як мавсими Лигаи Қаҳрамонҳои УЕФА
* Криштиану Роналду — 11 гол дар як мавсими марҳилаи гурӯҳии Лигаи Қаҳрамонҳои УЕФА
* Криштиану Роналду — 19 гол дар як соли тақвимии Лигаи Қаҳрамонҳои УЕФА

#### Бар асоси теъдоди бозиҳо
* *Ин феҳристи бозикунонест, ки дар таърихи бошгоҳ аз ҳама бештар бозӣ кардаанд.*
* *Тибқи санаи 7-уми июли соли 2025.*
{|align="center" bgcolor="#1F3B66" cellpadding="3" cellspacing="0" border="1" style="font-size: 95%; border: gold solid 1px; border-collapse: collapse;"
|- align=center bgcolor=#1F3B66 style="color:white;"
!width=40|№
!width=200|Ном
!width=100|Замон
!width=65|Ла Лига
!width=60|Ҷоми Шоҳ
!width=60|Ҷомҳои урупоӣ
!width=60|Дигарон
!width=80|Бозиҳо
|-
|- bgcolor="#FFFFFF"
|1||align="left"| ||1994—2010||550||37||132||22||**741**
|-
|- bgcolor="#FFFFFF"
|2||align="left"| ||1999—2015||510||40||152||23||**725**
|-
|- bgcolor="#FFFFFF"
|3||align="left"| ||1983—2001||523||67||100||20||**710**
|-
|- bgcolor="#FFFFFF"
|4||align="left"| ||2005—2021||469||48||129||25||**671**
|-
|- bgcolor="#FFFFFF"
|5||align="left"| ||2009-2023||439||44||133||27||**648**
|-
|- bgcolor="#FFFFFF"
|6||align="left"| ||1971—1988||461||84||87||13||**645**
|-
|- bgcolor="#FFFFFF"
|rowspan=2|7||align="left"| ||1989—2003 ||439||49||103||16||**607**
|-
|- bgcolor="#FFFFFF"
|align="left"| || 1953—1971||428||74||94||6||**602**
|-
|- bgcolor="#FFFFFF"
|9||align="left"| ||2012—2025||394||34||134||35||**597**
|-
|- bgcolor="#FFFFFF"
|10||align="left"| ||1973—1989||414||61||90||12||**577**
|-

#### Бар асоси теъдоди голҳо
* *Ин феҳристи бозикунонест, ки дар таърихи бошгоҳ аз ҳама бештар гол задаанд.*
* *Тибқи санаи 7-уми июли соли 2025.*

}||1964—1979||**172**||561
|-
|- bgcolor="#FFFFFF"
|10||align="left"| ||1983—1995||**171**||463

## Ҳайати ҳозира
* *Тибқи санаи 10-уми августи соли 2025*

## Гузаришҳо 2025/2026

### Тобистони 2025

### Омаданд

### Рафтанд

### Зимистони 2026

### Омаданд

### Рафтанд

* Ба иҷора  
** Аз иҷора  
*** Бозигари озод 

## Шахсиятҳо

### Ситоди мураббиён
[thumb|center|275px|[Алваро Арбелоа, сармураббии бошгоҳ]]

### Феҳристи сармураббиён

### Феҳристи президентҳои бошгоҳ

## Молия ва дороӣ

Бошгоҳи «Реал Мадрид» дар даврони аввалини раёсати Флорентино Перес (солҳои 2000–2006) ҳадафгузорӣ кард, ки ба сарватмандтарин бошгоҳи ҳирфаии футболи ҷаҳон табдил шавад. Соли 2001, бахше аз замини тамринии бошгоҳ ба шаҳрдории Мадрид вогузор шуд ва бахши дигари он ба ширкатҳои Repsol YPF, Mutua Automovilística de Madrid, Sacyr Vallehermoso ва OHL фурӯхта шуд. Фурӯши ин заминҳо қарзи 270 миллионевроии бошгоҳро пурра пардохт кард ва имкони ҷазби бозикунони гаронарзише чун Зайниддин Зидон, Луиш Фигу, Роналдо ва Дэвид Бекҳэмро фароҳам намуд. 

Шаҳрдорӣ пештар корбарии заминро барои сохтмон тағйир дода буд, ки ҳамин амр боиси афзоиши арзиши он шуд. Сипас, Комиссиюни Урупо таҳқиқе оғоз кард, ки мушаххас шавад оё баҳои пардохтшуда беш аз ҳад набуда ва ба унвони кӯмаки молии ғайриқонунии давлатӣ ҳисоб намешавад. 

Даромади ҳосил аз фурӯши замин сарфи сохти маҷмааи тамринии замонавӣ дар канораҳои Мадрид шуд. Бо он ки сиёсатҳои Перес боиси рушди молии бошгоҳ гашт ва аз зарфияти бозоргии он, бавижа дар Осиё ба хубӣ баҳрабардорӣ шуд, аммо ба далели тамаркуз беш аз ҳад ба тиҷорат ва бренд ба ҷои натиҷаҳои варзишӣ, мавриди интиқод қарор гирифт. 

Дар моҳи сентябри соли 2007, «Реал Мадрид» аз тарафи оҷонсии BBDO ба унвони арзишмандтарин бренди футболи Урупо шинохта шуд. Дар соли 2008, арзиши он 951 миллион евро баровард шуд ва пас аз бошгоҳи «Манчестер Юнайтед» дар ҷойгоҳи дуюм қарор гирифт. Дар соли 2010 бошгоҳ бештарин ҳаҷми даромадро дар миёни бошгоҳҳои футболи ҷаҳон дошт. 

Бар пояи пажӯҳиши Донишгоҳи Ҳарвард, «Реал Мадрид» яке аз 20 бренди шинохташудаи ҷаҳон аст, ки ҳатто бозикунони он низ ба унвони чеҳраҳои маъруфи тиҷорӣ шинохта мешаванд. Шумори ҳаводорони бошгоҳ дар саросари ҷаҳон ҳудуди 287 миллион нафар тахмин мешавад. 

Дар соли 2010, маҷаллаи Forbes арзиши бошгоҳро 992 миллион евро (1.323 миллиард доллари ИМА) арзёбӣ карда, онро баъд аз бошгоҳи «Манчестер Юнайтед» дар ҷои дуюм гузошт. Дар ҳамон сол, мувофиқи гузориши Deloitte, даромади бошгоҳ 401 миллион евро буд, ки дар рутбаи нахусти ҷаҳон қарор дошт. 

«Реал Мадрид» як анҷумани сабтшуда (асосан варзишӣ) мебошад ва ба аъзои худ («socio»-ҳо) тааллуқ дорад. Ин аъзо, ки солона ҳаққи узвият пардохт мекунанд, президенти бошгоҳро аз тариқи раъйдиҳӣ интихоб мекунанд. Президент иҷоза надорад аз сармояи шахсии худ истифода кунад ва бошгоҳ аз ҳисоби даромади худ идора мешавад. Тибқи омори соли 2010, бошгоҳ 60 000 узви расмӣ дорад. 

Дар поёни фасли 2009/10, қарзи софи бошгоҳ 244,6 миллион евро буд, ки нисбат ба соли қаблӣ 82,1 миллион евро коҳиш ёфт. Пас аз фасли 2010/11, ин нишондод то 170 миллион евро поин рафт. Аз соли 2007 то 2011, бошгоҳи «Шоҳона» 190 миллион евро фоидаи соф ба даст овард. 

Дар мавсими 2009/10, бошгоҳ аз ҳисоби фурӯши билетҳо 150 миллион евро даромад касб кард. Ҳамчунин, теъдоди фурӯши солонаи пироҳанҳои даста то 1,5 миллион адад мерасид. Маҷмӯи дастмузди тим дар фасли 2010/11 169 миллион евро буд. Соли 2013, Forbes «Каҳкашониҳо»-ро бо арзиши 3,3 миллиард доллар гаронбаҳотарин бошгоҳи варзишии ҷаҳон муаррифӣ кард. То соли 2022, ин нишондод ба 5,1 миллиард доллар афзоиш ёфт.

## Футболбозони беҳтарин дар таърих


Mcu Alfredo Di Stefano.jpg|Алфредо Ди Стефано
Kopa, Franse vortballer.jpg|Раймон Копа
Ferenc Puskás.jpg|Ферентс Пушкаш
Francisco 'Paco' Gento en 1966.jpg|Франсиско Хенто
Raul Gonzalez 10mar2007 (cropped).jpg|Раул
CasillasReal cropped.jpg|Икер Касиляс
UEFA TT 7209.jpg|Луиш Фигу
Zinedine Zidane (cropped).JPG|Зайниддин Зидон
Ronaldo 2002 cropped.jpg|Роналдо
Roberto-carlos-wikipedia-2021.png|Роберто Карлос
David-Beckham3.jpg|Дэвид Бекҳэм
Fabio Cannavaro Real Madrid.jpg|Фабио Каннаваро
SergioRamos.jpg|Серхио Рамос
C. Ronaldo - Ballon d'Or 2014.jpg|Криштиану Роналду
Karim Benzema 2018.jpg|Карим Бензема
Luka Modric 2015.jpg|Лука Модрич
Liver-RM (2) (cropped).jpg|Гарет Бейл
Toni Kroos Real Madrid 2021.jpg|Тони Кроос


## Эзоҳ

## Адабиёт
* 
* 
* 
* 
* 
* 

## Пайвандҳо
* Сомонаи расмии бошгоҳи футболи «Реал Мадрид»
* БФ «Реал Мадрид» дар Ла Лига
* БФ «Реал Мадрид» дар УЕФА

Гурӯҳ:Бошгоҳҳои футболӣ
Гурӯҳ:Бошгоҳҳои футболи Испониё